Jami Virtanen

Jami Virtanen (s. 7. elokuuta 2000 Pori) on suomalainen jääkiekkoilija, joka pelaa Mestis-joukkue Jokereissa. Hän on pelipaikaltaan laitahyökkääjä. Virtanen laukoo oikealta.
Ura.
Virtanen on Porin Ässien kasvatti. Hän oli kaudella 2015–2016 joukkueensa paras maalintekijä sekä C-nuorten SM-karsinnoissa yhdeksällä osumallaan että C-nuorten SM-sarjassa 20 osumallaan, joilla Virtanen jakoi sarjan maalipörssin kahdeksannen sijan neljän muun pelaajan kanssa. Kaudella 2017–2018 hän toimi Ässien B-nuorten varakapteenina. Virtanen teki B-nuorten Mestiskarsinnoissa 15 ottelussa tehot 18+24=42. Hänellä oli yli puolet otteluista pelanneista koko sarjan paras piste per peli -keskiarvo (2.80). 
Kaudella 2019–2020 Virtanen toimi Ässien A-nuorten kapteenina. Hän oli tehoilla 27+21=48 joukkueen paras maalintekijä ja toiseksi paras pistemies Antti Tuomiston jälkeen. Virtanen jakoi koko A-nuorten SM-liigan alku- ja runkosarjan yhteenlasketun maalipörssin kolmannen sijan Kärppien Tuukka Tieksolan kanssa. Kaudeksi 2020–2021 hän siirtyi Yhdysvaltoihin Canisius Collegen yliopistojoukkueeseen.
Kaudeksi 2021–2022 Virtanen palasi vuoden mittaisella SM-liigasopimuksella kasvattajaseuraansa Ässiin. Hän teki liigadebyyttinsä runkosarjan kolmannella kierroksella 15. syyskuuta 2021 KalPaa vastaan. Virtanen merkittiin Ässien kolmosketjun oikeaan laitaan Nick Moutreyn ja Albin Erikssonin viereen. Hän sai ottelussa jääaikaa 9.58 minuuttia. Virtasesta tuli Suomen pääsarjahistorian ensimmäinen kolmannen sukupolven pelaaja, joka edustaa samaa seuraa kuin isänsä (Jaakko Virtanen) ja isoisänsä (Anto Virtanen). Liigauransa avausmaalin hän teki seitsemännessä ottelussaan 30. joulukuuta 2021 vieraissa Turun Palloseuraa vastaan. Virtanen pelasi SM-liigassa kauden aikana kaikkiaan 21 runkosarjaottelua tehopistein 2+1=3. Hän pelasi miesten pelejä myös kolmen ottelun verran lainalla Mestis-joukkue Kokkolan Hermeksessä tammikuussa 2022, kun Ässät lainasi sinne Virtasen ja kuusi muuta nuorta pelaajaansa joukkueessa ilmenneiden koronavirustartuntojen myötä. Suurimman osan kaudestaan Virtanen pelasi kuitenkin yli-ikäisenä Ässien U20-joukkueessa.
Kaudella 2022–2023 Virtanen murtautui Ässien edustusjoukkueeseen ja hän teki ensimmäisen täysimittaisen SM-liiigakautensa aikana 44 runkosarjaottelussa kolme maalia ja kahdeksan tehopistettä. Neljässä pudotuspeliottelussa Virtanen jäi ilman tehopisteitä. Huhtikuussa 2023 hän teki Ässien kanssa kaksivuotisen jatkosopimuksen. Kaudella 2023–2024 hän pelasi 33 ottelua ja teki kolme syöttöpistettä. Tammikuussa 2024 seura lainasi Virtasen neljän ottelun ajaksi Mestis-joukkue Imatran Ketterään. 
13. syyskuuta 2024 Ässät vuokrasi Virtasen syyskuun loppuun asti kestävällä sopimuksella Mestis-joukkue RoKiin. Lokakuun vaihteessa hänen vuokrasopimustaan jatkettiin 19. lokakuuta asti. Virtanen pelasi RoKissa kaikkiaan 12 ottelua tehden kolme tehopistettä. 24. lokakuuta Ässät vuokrasi hänet 22. joulukuuta asti kestävällä sopimuksella toiseen Mestis-joukkueeseen IPK:hon. Helmikuussa 2025 Virtasen vuokrasopimusta jatkettiin kauden loppuun. IPK:ssa Virtanen teki 35 runkosarjaottelussa yhdeksän maalia ja 27 tehopistettä, ja 14 pudotuspeliottelussa yhdeksän maalia ja 14 tehopistettä. Hän voitti kauden päätteeksi Mestis-hopeaa.
Kaudella 2025–2026 Virtanen jatkoi Mestiksessä, kun hän siirtyi Jokereihin yksivuotisella sopimuksella, joka sisältää yhden optiovuoden.
Muuta.
Virtanen valmistui ylioppilaaksi Porin suomalaisesta yhteislyseon lukiosta keväällä 2019. Hän on Suomen kaikkien aikojen ensimmäinen kolmannen polven pääsarjakiekkoilija, joka on edustanut samaa seuraa. Virtasen isä Jaakko pelasi Ässissä hyökkääjänä pudotuspelit mukaan lukien 167 SM-liigaottelua vuosina 1983–1989. Hän on nykyään seuran hallituksen jäsen. Jamin isoisä Anto Virtanen pelasi hyökkääjänä SM-sarjaa Porin Karhuissa ja Ässissä yhteensä 315 ottelua vuosina 1961–1975. Hän voitti kaksi Suomen-mestaruutta. Jamin serkku Eemeli Virtanen pelaa puolustajana Mestis-joukkue Rovaniemen Kiekossa. Serkukset ovat pelanneet joukkuetovereina Ässissä kahtena kautena.
Virtanen on maininnut esikuvikseen Steven Stamkosin ja Nathan MacKinnonin.